<classify> Juzi, pambano kati ya wenyeji Kagera Sugar ya Kagera dhidi ya Simba ya Dar es Salaam halikufanyika kutokana na mvua kubwa kunyesha muda mfupi kabla ya kuanza kwa mchezo wakati jana pambano kati ya Stand United ya hapa na Mtibwa Sugar lilivunjwa katika dakika ya 37 kutokana na mvua kubwa kunyesha.Wakati Kagera Sugar inayotumia Uwanja wa Kambarage kama uwanja wake wa nyumbani baada ya ule wa Kaitaba mjini Bukoba kuwa katika matengenezo, itacheza na Simba leo saa tisa alasiri, Stand United itarudiana na Mtibwa Sugar saa mbili asubuhi ili kukamilisha dakika 53 zilizobaki jana.Pambano lao la jana lilivunjwa na mwamuzi Ahmed Simba wa Kagera baada ya kushauriana na Kamishna Jumanne Shengelo wa Mwanza na manahodha wa timu zote mbili, kabla ya kuamuru sasa lichezwe leo saa mbili asubuhi.Lilivunjwa kutokana na mvua kubwa kunyesha wakati likiwa katika dakika ya 37 wakati huo tayari Stand United ikiongoza kwa bao 1-0 lililofungwa katika dakika ya 12 na Haruna Chanongo akitumia pasi ya Abislim Chidiebele.Kutokana na hali hiyo, leo asubuhi mashabiki wataingia bure katika mechi ya Stand United dhidi ya Mtibwa Sugar kwa kuwa walishalipa viingilio jana, wakati kwa pambano la Kagera Sugar dhidi ya Simba, watalazimika kulipa na mechi hiyo itaanza saa tisa alasiri kwa nia ya kuiwahi mvua kama itanyesha.Mechi ya juzi iliamuriwa kuvunjwa na mwamuzi Erick Onoka wa Arusha na Kamishna Omar Juma kutokana na mvua kubwa iliyonyesha kutwa nzima ya juzi na kuharibu uwanja.Simba na Kagera Sugar zinafukuzana katika msimamo wa Ligi Kuu, Wekundu wa Msimbazi wakiwa nafasi ya tatu kwa kuwa na pointi 32, nne mbele ya timu hiyo ya Missenyi iliyo katika nafasi ya nne.Zote zimecheza mechi 20. Kwa upande wa Stand United, ni ya 13 ikiwa na pointi 21 baada ya mechi 19, wakati Mtibwa Sugar inashika nafasi ya 11 ikiwa na pointi 23 baada ya mechi 19.Katika mechi za ligi hiyo juzi, Ndanda FC ililazimishwa sare ya bao 1-1 na Mbeya City kwenye Uwanja wa Nangwanda Sijaona mjini Mtwara. Bao la Ndanda lilifungwa na Kigi Makasi na Themi Felix aliifungia Mbeya City.Mjini Tanga, wenyeji Coastal Union walifungwa bao 1-0 na Tanzania Prisons kwa bao la Hamis Msingo, wakati kwenye Uwanja wa Mabatini, Mlandizi mkoani Pwani, Ruvu Shooting iliishinda JKT Ruvu bao 1-0, lililofungwa na Yahaya Tumbo.Katika Ligi Kuu ya England, Burnley iliibana Tottenham na kwenda nayo sare ya 0-0 huku Sunderland ikishinda bao 1-0 dhidi ya Newcastle lililofungwa na Jermaine Defoe.  <topic>: michezo 